Sâmbătă 14 iulie, se dă startul Someș Delivery 2018, în Parcul Armătura, unde ne așteaptă o mulțime de evenimente și amenajări noi. Parcul se află într-una din cele mai verzi și mai sălbatice spații de pe malul Someșului în Cluj, pe strada Oașului, în zona cartierului Iris. Cea de-a patra ediție Someș Delivery din 14-15 iulie va anima acest spațiu inedit cu concerte, proiecții de film, ateliere, instalații artistice și multe altele.

Am ales câteva dintre cele mai interesante evenimente și instalații pregătite în acest weekend:

Plimbări ghidate cu caiacul

Pentru mulți locuitori ai orașului, ultima plimbare cu barca sau caiacul nu e o amintire foarte recentă. Pentru a schimba acest lucru, cei de la Outdoor4you vor aduce caiace și vor facilita plimbări ghidate pe râu, gratuit, între orele 14-17. Acestea vor fi disponibile și sâmbătă, și duminică.

Instalații artistice inedite

Observatorul „La Plopi”, construit din lemn, este una dintre instalațiile-cheie din Parcul Armătura, oferind o imagine panoramică atât a elementelor din parc, cât și a celor două râuri care se întâlnesc aici, ascunse de vegetația bogată: Someșul și Nadășul.

O altă instalație interesantă este „Confluențe”. Pentru a descoperi cu adevărat spațiul de confluență a celor două râuri, Someș Delivery 2018 nu se limitează la o privire de ansamblu asupra zonei. Ediția din acest an ne întoarce și mai mult către poveștile de la firul ierbii, către cunoașterea comunităților și memoriei locale. Acestea vor putea fi ascultate sub forma unui documentar și a unui ghid audio.

Masa bunei vecinătăți revine pe malul Someșului sâmbătă de la 13:30. Principiul e simplu: fiecare poate contribui la această masă, cu ce are mai bun pe acasă și cu voie bună.

Activități pentru copii: Artbecedar! și Stropi de voie bună

Ca în fiecare an, copiii vor avea parte de ateliere și activități inedite, organizate de Fabrica de Pensule și MiniReactor. Iată la ce se pot aștepta cei mici: un mini-atelier de arhitectură („Artbecedar!”), facilitat de Apai Emese, unde vor putea să imagineze noi construcții și amenajări asociate râului, precum și jocuri cu apă, magie cu baloane și ateliere creative cu Stropi de voie bună.

Concerte și proiecție de film

În parteneriat cu Smida Jazz Festival, sâmbătă de la ora 21:00 va concerta duo-ul maghiar Loop Doctors, a cărui muzică poate fi identificată cu nu-jazz: un amestec între jazz, drum ’n’ bass, jungle, hip-hop și rap. Seara va continua cu DJ Vekt – Funky, Nu-Disco, Garage, House, Trip-Hop, iar duminică atmosfera va fi animată de The Kryptonite Sparks și DJ Musai.

Filmul își găsește locul și la aceată ediție Someș Delivery. Duminică seară de la 21:30 va avea loc proiecția filmului Odiseea / L’oddysee (2016) — o „meditație vizuală” care surprinde momente din viața celebrului explorator al lumii acvatice, Jacques–Yves Cousteau, care și-a redefinit relația cu natura și cu propria familie în decursul a 30 de ani de aventuri în largul oceanului. Trailer aici …

Deși are arbori maturi, multe păsări, maluri foarte bogate în vegetație, parcul Armătura nu este foarte popular printre clujeni. Însă fiind departe de agitația orașului, parcul oferă o experiență diferită de petrecere a timpului liber și de conectare cu natura, care merită valorificată.

Prima ediție Someș Delivery a avut loc în 2015, ca o adaptare a inițiativei Street Delivery: „A fost ideea mea și a unui coleg de a face Street Delivery la Cluj. Ne plăcea intervenția în spațiul public și atragerea atenției asupra unor aspecte legate de felul în care folosim spațiul public, cât de mult e pentru oameni, cât de mult e pentru mașini. Dar ne-am uitat la Cluj și ne-am dat seama că avea destul de multe străzi pietonale. Și atunci am ajuns spre apă, și ne-am dat seama că apa e elementul care nu e folosit cum trebuie, nu e dat oamenilor complet. Orașul nu e deschis spre râu cu adevărat, de fapt. Și așa am creat Someș Delivery și am organizat primul eveniment în 2015”, explică Marius Moga, coordonatorul evenimentului.

Prin proiectul Someș Delivery se dorește apropierea clujenilor de Someș și transformarea acestuia într-o zonă de interes pentru viața orașului. Lansarea ediției din acest an va avea loc sâmbătă de la ora 11:00, printr-o dezbatere publică pentru dezvoltarea unei strategii de amenajare și utilizare a Someșului din Cluj, centrată pe mediul natural.



Iată programul complet al evenimentelor:

PROGRAMUL SOMEȘ DELIVERY 2018

SÂMBĂTĂ

10:00 – 22:00 Conﬂuente

10:00 – 13:00 Stropi de voie bună – jocuri cu apă pentru copii

11:00 – 13:00 Imaginarium – Parcul cu râu

11:00 Lansare Someș Delivery: prezentare și dezbatere

13:00 Lansare Someș Expres și Masa bunei vecinătăţi

14:00 – 17:00 Plimbări ghidate cu caiacul

14:30 – 15:30 Walking by the Water

16:00 – 19:00 Stropi de voie bună – jocuri cu apă pentru copii

17:00 – 23:00 DJ Sets

17:00 – 21:00 Eco VR Delivery

17:00 1900 – 2018 Medley (Concert)

18:00 Literatură contemporană la Someș Delivery: Andrei Dósa – lectură publică și un dialog

18:00 – 21:00 Trash Songs Vol. 2

21:00 Concert: Loop Doctors (Ungaria)

22:00 DJ Vekt (Music Vibes)

DUMINICĂ

09:00 – 15:00 Garage Sale

10:00 – 22:00 Conﬂuenţe

10:00 – 13:00 Stropi de voie bună – jocuri cu apă pentru copii

10:00 – 12:00 Eco VR Delivery

11:00 – 13:00 Imaginarium – Parcul cu râu

14:00 – 17:00 Plimbări ghidate cu caiacul

14:30 – 15:30 Walking by the Water

15:00 Pictură Capoeira

16:00 – 19:00 Stropi de voie bună – jocuri cu apă pentru copii

17:00 – 23:00 DJ Sets

17:00 – 21:00 Eco VR Delivery

17:00 Despre World Clean Up și deșeuri (Let’s Do It, Romania!)

18:00 – 21:00 Trash Songs Vol. 2

18:00 Ora de muzică

21:00 Concert: The Kryptonite Sparks (România)

21:30 Odiseea (Proiecţie de film – Cinemobilul)

22:00 DJ Musai (Music Vibes)

PROIECTE DIN CONCURSUL SOMEȘ DELIVERY

Observator | Martha Moroșan, Dariush Afrasiabi, Ioana Moroșan

Bărcuța | Farkas Kinga Timea, Andreea Minodora Andrieș

Printre ape | Andra Hrenciuc, Gina Mușa

Puntea mobilă – Capăt de perspectivă | Daniel Cocan, George Vaida

Imaginarium: Parcul cu râu. ARTbecedar @Someș Delivery | Ioana Ciurea, Emese Apai

Proiecție de film în aer liber | Tudor Baciu, Claudia Sîrbulescu, Radu Tîrnăcop

Când ai fost la Someș | Alina Andrei

Garage Sale pe Someș | Bicfolvi Robert, Farago Zsolt

Picătura, Valul, Hamac, Pendulul | Robert Vasiluț, Andrei Pop

Zbânț | Daniela Mureș, Ioana Pătruț

Ora de muzică | Sonia Cristina Vulturar, Ana Teodora Buia, Mihai Oșvat, Adela Hania Moldovan

Music vibes în Armătura | Paul-Istrate Vlad

Distribuie articolul

Tweet



Similare

Etichete: Parcul Armătura Someș Someș Delivery Spații verzi